Kan ysberge help met Kaapse waterkrisis?Nick Sloane. Foto: Ayanda Ndamane/ANA Die oes van ysberge kan help om in minstens 20% van Kaapstad se waterbehoeftes te voldoen, meen ’n maritieme bergingskenner. Nick Sloane, die Suid-Afrikaner wat ’n paar jaar gelede bekendheid verwerf het toe hy die Costa Concordia weer vlot gemaak het, het aan afgevaardigdes by die African Utility Week in Kaapstad gesê die oplossing tot Kaapstad se waterbehoeftes kan dalk net opgesluit lê in “moedernatuur se ysberge”. Tydens die sessie oor oplossings vir toenemende energie- en waterbeperkinge is daar gekyk na wat die natuur kan bied en het Sloane gesê daar is ’n totaal van 140 000 ysberge wat in die suidelike oseane ronddryf en smelt. Grafika van Kaapstad se waterverbruik in ‘n jaar (blou) teenoor die grootte van ‘n gemiddelde ysberg. “Dit klink dalk na ’n mal idee, maar as mens dit verduidelik, klink dit nie meer so mal nie.” Volgens Sloane bevat die ysberge wat van Antarktika afbreek van die suiwerste kwaliteit water wat tussen 15 000 en 20 000 jaar oud is. “Sowat 2 000 miljoen ton ys breek elke jaar af.” Volgens Sloane is die idee om die ysberge na Kaapstad te sleep. Hy het gesê die ysberge kan in die omgewing van Gough-eiland gehaak word en dan sowat 40 km van die kus van St Helena geanker en “gemyn” word. Sloane wil van die wêreld se kragtigste sleepbote gebruik om die ysberge te trek. Volgens Sloane sal daar dan ’n “piering geskep moet word om die smeltende water op te vang en kan dit tot 60 miljoen liter per dag lewer”. Van hier kan dit in tenkskepe ingepomp word voor dit behandel word en in die stelsel ingepomp word. “Met tussen vier en ses van dié tenkskepe kan daar ŉ jaar lank tot 150 miljoen liter water per dag gemyn word.” Volgens Sloane is dit ’n moontlikheid wat lewensvatbaar kan wees. “Kan dit gedoen word? Wel, ons stel ondersoek in.” Claire Janisch, direkteur van BiomimicrySA, het ook na gevallestudies verwys oor hoe die natuur se “wysheid nagedoen kan word” om te help met die toenemende druk op en uitdagings rakende natuurlike hulpbronne. “Die oplossings tot ons probleme bestaan klaar in die natuur. Ons kan ons fisiese wêreld verbeter deur die natuur se voorbeeld te volg. Een so ’n voorbeeld is om die bultrugwalvis se aanvalsbeweging na te maak in windturbines om doeltreffendheid te verbeter, en om van ontsouting te leer deur die voorbeeld van die mangrove (wortelbome) wat seewater gebruik om te oorleef.”